CELEX: 52017PC0293
Language: mt
Date: 2017-06-08
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Kroazja tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 8.6.2017
            COM(2017) 293 final
            2017/0124(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Kroazja tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud
                  1
                (minn issa ’l quddiem “id-Direttiva tal-VAT”), il-Kunsill, li jaġixxi b'mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta' evażjoni jew ta' evitar tat-taxxa.
            
            
               B’ittra rreġistrata mal-Kummissjoni fl-20 ta’ Diċembru 2016, il-Kroazja talbet awtorizzazzjoni biex tapplika, mill-1 ta’ Jannar 2018 sal-31 ta’ Diċembru 2020, miżura ta’ deroga mill-Artikolu 287 tad-Direttiva tal-VAT, li tippermetti lill-Kroazja teżenta mill-VAT lil persuni taxxabbli li jkollhom dħul annwali ta’ mhux aktar minn EUR 45 000.
            
            
               B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħrajn bit-talba tal-Kroazja, permezz ta' ittra li ġġib id-data tat-13 ta' Marzu 2017. B’ittra datata l-14 ta’ Marzu 2017, il-Kummissjoni nnotifikat lill-Kroazja li kellha l-informazzjoni kollha meħtieġa biex tikkunsidra t-talba.
            
            
               1.KUNTEST TAL-PROPOSTA
            
            
               •Ir-raġunijiet u l-għanijiet tal-proposta
            
            
               Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-intrapriżi ż-żgħar, fosthom il-possibbiltà li jeżentaw lil persuni taxxabbli li jkollhom inqas minn ċertu dħul annwali. Din l-eżenzjoni timplika li persuna taxxabbli ma għandhiex għalfejn iżżomm il-VAT fuq il-provvisti tagħha, u b’konsegwenza ta’ dan, ma tistax tnaqqas il-VAT minn fuq l-akkwisti tagħha.
            
            
               Skont l-Artikolu 287(19) tad-Direttiva tal-VAT, il-Kroazja tista' tagħti eżenzjoni mill-VAT lill-persuni taxxabbli li d-dħul annwali tagħhom mhuwiex iktar mill-ekwivalenti ta’ EUR 35 000 fil-munita nazzjonali bir-rata tal-konverżjoni fil-jum tal-adeżjoni tagħha (230 000 kuna). Il-Kroazja talbet iż-żieda ta’ dan il-limitu għall-ekwivalenti ta’ EUR 45 000 fil-munita nazzjonali, jiġifieri 300 000 kuna. 
            
            
               Iż-żieda fil-limitu hija mistennija li tnaqqas il-piż amministrattiv u l-ispejjeż tal-konformità mar-regoli tat-taxxa għall-intrapriżi, billi dawn se jinħelsu minn numru ta’ obbligi fiskali bħall-preżentazzjoni tad-dikjarazzjonijiet tal-VAT jew iż-żamma tar-reġistri tal-VAT. Huwa antiċipat ukoll li ż-żieda tal-limitu se tissimplifika l-ġbir tat-taxxa u tnaqqas l-ammont ta’ xogħol għall-awtorità nazzjonali tat-taxxa. 
            
            
               Skont il-Kroazja, iż-żieda fil-limitu mhux se jkollha impatt importanti fuq id-dħul tal-istat. Il-Kroazja tistma li ż-żieda tal-limitu se twassal għal tnaqqis fid-dħul baġitarju tal-istat ta’ madwar 0,22 % tad-dħul totali tal-baġit tal-istat. 
            
            
               Il-persuni li d-dħul tagħhom ma jaqbiżx il-limitu xorta se jkollhom il-possibbiltà li jkunu rreġistrati għal skopijiet ta’ VAT.
            
            
               Il-Kroazja talbet l-applikazzjoni tal-limitu tal-ekwivalenti ta’ EUR 45 000 fil-munita nazzjonali mill-1 ta’ Jannar 2018 sal-31 ta’ Diċembru 2020. 
            
            
               •Konsistenza mad-dispożizzjonijiet eżistenti f'dan il-qasam ta' politika
            
            
               Stati Membri oħra ngħataw derogi simili. Il-Lussemburgu
                  2
                ngħata limitu ta' EUR 40 000, il-Belġju
                  3
                ngħata limitu ta' EUR 25 000, il-Polonja
                  4
                ngħatat limitu ta’ EUR 40 000, il-Litwanja
                  5
               ngħatat limitu ta' EUR 45 000, il-Latvja
                  6
               u s-Slovenja
                  7
               ngħataw limitu ta' EUR 50 000, l-Italja
                  8
                u r-Rumanija
                  9
                ngħataw limitu ta' EUR 65 000. 
            
            
               Id-derogi mid-Direttiva tal-VAT dejjem jenħtieġ li jkunu limitati fiż-żmien biex l-effetti tagħhom ikunu jistgħu jiġu vvalutati. Barra minn hekk, id-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-intrapriżi ż-żgħar bħalissa qed jiġu eżaminati mill-ġdid. Kif imħabbar fil-Pjan ta’ Azzjoni tal-VAT
                  10
               , u fil-Programm ta’ Ħidma tal-Kummissjoni 2017
                  11
               , il-proposta tal-Kummissjoni fil-forma ta’ pakkett komprensiv ta’ simplifikazzjoni, mistennija tiġi ppreżentata sa tmiem l-2017.
            
            
               Għaldaqstant, qed jiġi propost li jkun permess li l-limitu tal-Kroazja jiżdied sal-ekwivalenti ta’ EUR 45 000 fil-munita nazzjonali mill-1 ta’ Jannar 2018 sal-31 ta’ Diċembru 2020, jew sad-dħul fis-seħħ ta’ Direttiva li temenda d-dispożizzjonijiet tad-Direttiva tal-VAT dwar skema speċjali għall-intrapriżi ż-żgħar. 
            
            
               •Konsistenza ma’ politiki oħra tal-Unjoni
            
            
               Il-miżura tikkonforma mal-għanijiet tal-Unjoni għan-negozji ż-żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”
                  12
                li tistieden lill-Istati Membri biex iqisu l-karatteristiċi speċjali tal-SMEs meta jfasslu l-leġiżlazzjoni u, għaldaqstant, jissimplifikaw l-ambjent regolatorju eżistenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-awtorità tat-taxxa.
            
            
               •Għażla tal-istrument
            
            
               L-istrument propost: Id-Deċiżjoni ta' Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq peress li tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONI TAL-IMPATTI
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba mill-Kroazja u tikkonċerna biss lil dan l-Istat Membru.
            
            
               •Ġbir u użu tal-kompetenzi
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatti
            
            
               
                  Il-proposta għal Deċiżjoni ta’ Implimentazzjoni tal-Kunsill iżżid il-limitu tad-dħul annwali li taħtu l-persuni taxxabbli jistgħu jikkwalifikaw għal eżenzjoni mill-VAT. Għaldaqstant testendi l-kamp ta’ applikazzjoni ta’ miżura ta’ simplifikazzjoni li tneħħi ħafna mill-obbligi tal-VAT għan-negozji li joperaw bi dħul annwali li mhuwiex ogħla mill-ekwivalenti ta’ EUR 45 000 fil-munita nazzjonali. 
               
               
                  Il-persuni li d-dħul taxxabbli tagħhom ma jaqbiżx il-limitu mhux se jkollhom jirreġistraw biex jiġu identifikati għal skopijiet ta’ VAT, u għaldaqstant il-piż amministrattiv fuqhom se jitnaqqas bħala riżultat tal-miżura, billi huma ma jkollhomx għalfejn iżommu rekords tal-VAT jew jippreżentaw dikjarazzjoni tal-VAT. Se jkun hemm ukoll tnaqqis fl-ammont ta’ xogħol għall-awtoritajiet tat-taxxa. Dan se jkollu impatt potenzjalment pożittiv fuq it-tnaqqis tal-piż amministrattiv għal madwar 9 000 persuna taxxabbli, li jirrappreżentaw madwar 5,8 % tal-persuni taxxabbli li bħalissa huma rreġistrati għall-VAT fil-Kroazja, u sussegwentement fuq l-amministrazzjoni tat-taxxa. 
               
            
            
               L-impatt fuq il-baġit f'termini tad-dħul mill-VAT għall-Kroazja huwa stmat li mhuwiex aktar minn 0,22 % tad-dħul totali mill-VAT.
            
            
               4.IMPLIKAZZJONIJIET GĦALL-BAĠIT
            
         
         
            
               Il-proposta ma għandha l-ebda implikazzjoni għall-baġit tal-UE peress li l-Kroazja se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) 1553/89.
            
            
               5.ELEMENTI OĦRAJN
            
            
               Il-proposta tinkludi klawżola ta’ estinzjoni.
            
            
               2017/0124 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Kroazja tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  13
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont l-Artikolu 287(19) tad-Direttiva 2006/112/KE, il-Kroazja tista’ teżenta mill-VAT lil persuni taxxabbli li jkollhom dħul annwali ta’ mhux aktar mill-ekwivalenti ta’ EUR 35 000 fil-munita nazzjonali bir-rata tal-konverżjoni fil-jum tal-adeżjoni tagħha.
            
            
               (2)B’ittra rreġistrata mal-Kummissjoni fl-20 ta’ Diċembru 2016, il-Kroazja talbet awtorizzazzjoni biex tintroduċi miżura speċjali ta’ deroga mill-Artikolu 287 tad-Direttiva 2006/112/KE, li tippermettilha teżenta mill-VAT lil persuni taxxabbli li jkollhom dħul annwali ta’ mhux aktar minn EUR 45 000 mill-1 ta’ Jannar 2018. Il-Kroazja talbet li l-limitu korrispondenti tagħha, li huwa stabbilit għal EUR 35 000 skont l-Artikolu 287(19), jiżdied għal EUR 45 000.
            
            
               (3)Limitu ogħla għall-iskema speċjali għall-intrapriżi ż-żgħar huwa miżura ta’ simplifikazzjoni billi dan jista’ jnaqqas b’mod sinifikanti l-obbligi tal-VAT għall-intrapriżi ż-żgħar.
            
            
               (4)B'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li għamlet il-Kroazja, permezz ta' ittra li ġġib id-data tat-13 ta’ Marzu 2017. Il-Kummissjoni nnotifikat lill-Kroazja b'ittra li ġġib id-data tal-14 ta' Marzu 2017 li kellha l-informazzjoni kollha meħtieġa biex tikkunsidra t-talba.
            
            
               (5)Mill-informazzjoni li pprovdiet il-Kroazja, potenzjalment, madwar 9 000 persuna taxxabbli jistgħu jagħmlu użu minn din il-miżura biex inaqqsu l-obbligi tal-VAT tagħhom imsemmija fil-Kapitolu 2 tat-Titolu XI tad-Direttiva 2006/112/KE. Dan se jnaqqas ukoll il-piż fuq l-awtorità tat-taxxa u jissimplifika l-ġbir tat-taxxa. 
            
            
               (6)Minħabba li din id-deroga se tirriżulta f'obbligi mnaqqsin tal-VAT għall-intrapriżi ż-żgħar, il-Kroazja għandha tkun awtorizzata tapplika l-miżura għal perjodu limitat. Il-persuni taxxabbli xorta waħda se jkunu jistgħu jagħżlu l-arranġamenti normali tal-VAT.
            
            
               (7)Billi l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-intrapriżi ż-żgħar huma soġġetti għal reviżjoni, huwa possibbli li tidħol fis-seħħ direttiva li temenda dawk id-dispożizzjonijiet tad-Direttiva 2006/112/KE qabel jiskadi l-perjodu ta’ validità tad-deroga.
            
            
               (8)Mill-informazzjoni li pprovdiet il-Kroazja, iż-żieda fil-limitu se jkollha impatt negliġibbli fuq l-ammont globali tad-dħul mit-taxxa miġbur fl-istadju tal-konsum finali.
            
         
         
            
               (9)Id-deroga ma għandha l-ebda impatt fuq ir-riżorsi proprji tal-Unjoni li ġejjin mit-taxxa fuq il-valur miżjud billi l-Kroazja se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) 1553/89.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Permezz ta' deroga mill-Artikolu 287(19) tad-Direttiva 2006/112/KE, il-Kroazja hija awtorizzata li teżenta mill-VAT persuni taxxabbli li d-dħul annwali tagħhom mhuwiex ogħla mill-ekwivalenti ta' EUR 45 000 fil-munita nazzjonali bir-rata tal-konverżjoni fil-jum tal-adeżjoni tagħha.
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2018 sal-31 ta’ Diċembru 2020, jew sad-dħul fis-seħħ ta’ direttiva li temenda d-dispożizzjonijiet tal-Artikoli 281 sa 294 tad-Direttiva 2006/112/KE, skont liema data tiġi l-ewwel.
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Kroazja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1. 
               
               
                  
                     (2)
                  Id-Deċiżjoni ta' Implimentazzjoni tal-Kunsill (UE) 2017/319 tal-21 ta' Frar 2017 li temenda d-Deċiżjoni ta' Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 47, 24.2.2017, p. 7-8). 
               
               
                  
                     (3)
                  Id-Deċiżjoni ta' Implimentazzjoni tal-Kunsill (UE) 2015/2348 tal-10 ta' Diċembru 2015 li temenda d-Deċiżjoni ta' Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta' deroga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 16.12.2015, p. 51).
               
               
                  
                     (4)
                  Id-Deċiżjoni ta' Implimentazzjoni tal-Kunsill 2016/2090/UE tal-21 ta' Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 324, 30.11.2016, p.7).
               
               
                  
                     (5)
                  Id-Deċiżjoni ta' Implimentazzjoni tal-Kunsill 2014/795/UE tas-7 ta' Novembru 2014 li temenda l-applikazzjoni tad-Deċiżjoni ta' Implimentazzjoni 2011/335/UE li tawtorizza lir-Repubblika tal-Litwanja sabiex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 44).
               
               
                  
                     (6)
                  Id-Deċiżjoni ta' Implimentazzjoni tal-Kunsill 2014/796/UE tas-7 ta' Novembru 2014 li tawtorizza lir-Repubblika tal-Latvja sabiex tapplika miżura ta' deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 46).
               
               
                  
                     (7)
                  Id-Deċiżjoni ta’ Implimentazzjoni tal-Kunsill (UE) 2015/2089 tal-10 ta’ Novembru 2015 li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 302, 19.11.2015, p. 107).
               
               
                  
                     (8)
                  Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana biex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (9)
                  Id-Deċiżjoni ta' Implimentazzjoni tal-Kunsill 2014/931/UE tas-16 ta' Diċembru 2014 li testendi l-applikazzjoni tad-Deċiżjoni ta' Implimentazzjoni 2012/181/UE li tawtorizza lir-Rumanija ddaħħal miżura ta' deroga speċjali mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 365, 19.12.2014, p. 145).
               
               
                  
                     (10)
                  Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (11)
                  Il-Programm ta’ Ħidma tal-Kummissjoni 2017 - It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final
               
               
                  
                     (12)
                  KUMM(2008) 394 tal-25 ta’ Ġunju 2008.
               
               
                  
                     (13)
                  ĠU L 347, 11.12.2006, p. 1.